b'\n_START_ARTICLE_\nKirkollisvero\n_START_SECTION_\nHistoriaa\n_START_PARAGRAPH_\nNykyisen kaltaisen raham\xc3\xa4\xc3\xa4r\xc3\xa4isen kirkollisveron perint\xc3\xa4 alkoi 1923. Jo vuosisatoja aikaisemmin maksuja kirkolle on peritty, aikakauden ja paikallisten elinkeinojen mukaan rahan lis\xc3\xa4ksi esimerkiksi haukina, rukiina ja muina luonnontuotteina, tai ty\xc3\xb6velvollisuutena pappilan kunnostamiseen. Maksut ovat jakautuneet eri aikoina eri tavoin papin, seurakunnan ja tuomiokapitulin kesken._NEWLINE_Kirkollisvero perittiin erillisen\xc3\xa4 maksuna vuoteen 1959 saakka. Sen j\xc3\xa4lkeen vero on kuulunut ennakkoperinn\xc3\xa4n piiriin. Vuoden 1960 muutos oli periaatteessa vain tekninen, mutta k\xc3\xa4yt\xc3\xa4nn\xc3\xb6ss\xc3\xa4 eritt\xc3\xa4in merkitt\xc3\xa4v\xc3\xa4: r\xc3\xa4stiin j\xc3\xa4\xc3\xa4neiden verojen m\xc3\xa4\xc3\xa4r\xc3\xa4 putosi murto-osaan, ja samalla kirkosta eroaminen tyrehtyi niin, ett\xc3\xa4 eroajia oli vain aavistuksen enemm\xc3\xa4n kuin liittyji\xc3\xa4. Eroaminen kasvoi uudelleen 1969, mutta t\xc3\xa4m\xc3\xa4n muutoksen syy ei ollut verotus.\n_START_SECTION_\nKirkollisvero nykyisin\n_START_PARAGRAPH_\nNimest\xc3\xa4\xc3\xa4n huolimatta kirkollisveroa ei makseta kirkolle, vaan paikalliselle seurakunnalle tai seurakuntayhtym\xc3\xa4lle. Evankelis-luterilaisen ja ortodoksisen seurakunnan j\xc3\xa4senyys m\xc3\xa4\xc3\xa4r\xc3\xa4ytyy asuinpaikan perusteella. Poikkeuksia ovat Suomen evankelis-luterilaiseen kirkkoon kuuluvat Olaus Petrin seurakunta ja Suomen saksalainen evankelis-luterilainen seurakunta, joissa j\xc3\xa4senen asuinkunta ei vaikuta kirkollisveron m\xc3\xa4\xc3\xa4r\xc3\xa4\xc3\xa4n._NEWLINE_Kukin seurakunta tai seurakuntayhtym\xc3\xa4 p\xc3\xa4\xc3\xa4tt\xc3\xa4\xc3\xa4 itse kirkollisveron suuruuden. Pienemmill\xc3\xa4\xc3\xa4n vuonna 2010 vero on 1 prosentti (Espoo, Helsinki, Kaarina, Kauniainen, Turku ja Vantaa) enimmill\xc3\xa4\xc3\xa4n 2 prosenttia. 2000-luvun enn\xc3\xa4tys on 2,25 prosenttia (Ini\xc3\xb6n seurakunta, vuoden 2009 alusta l\xc3\xa4htien kuntaliitoksen my\xc3\xb6t\xc3\xa4 osa Paraisten seurakuntayhtym\xc3\xa4\xc3\xa4). Keskim\xc3\xa4\xc3\xa4rin evankelis-luterilaisten kirkollisvero on 1,43 prosenttia vuonna 2015._NEWLINE_Kirkollisvero perit\xc3\xa4\xc3\xa4n edellisen vuoden viimeisen p\xc3\xa4iv\xc3\xa4n tilanteen mukaan. Ellei vuoden p\xc3\xa4\xc3\xa4ttyess\xc3\xa4 kuulu Suomen evankelis-luterilaiseen kirkkoon tai ortodoksiseen kirkkoon kuuluvaan seurakuntaan eik\xc3\xa4 maksa kunnallisveroa, ei seuraavalta vuodelta mene kirkollisveroa. Jos seurakunnan j\xc3\xa4sen eroaa kirkosta viimeist\xc3\xa4\xc3\xa4n vuoden viimeisen\xc3\xa4 p\xc3\xa4iv\xc3\xa4n\xc3\xa4, h\xc3\xa4n v\xc3\xa4lttyy seuraavan vuoden kirkollisverolta. Henkil\xc3\xb6n liittyess\xc3\xa4 kirkkoon ei liittymisvuodelta viel\xc3\xa4 perit\xc3\xa4 kirkollisveroa. Jos seurakunnan j\xc3\xa4sen muuttaa kesken vuoden, kirkollisvero maksetaan muuttovuodelta sille seurakunnalle, jonka j\xc3\xa4sen oli edellisen vuoden lopussa. Seurakunnan j\xc3\xa4senten lis\xc3\xa4ksi my\xc3\xb6s kuolinpes\xc3\xa4t voivat olla kirkollisverovelvollisia._NEWLINE_Kirkollisvero suoritetaan kunnallisverotuksessa verotettavien tulojen mukaan. Kirkollisveroa koskevat yleiset s\xc3\xa4\xc3\xa4nn\xc3\xb6kset verotuksen toimittamisesta: vero on ulosottokelpoista, oikaisua voi vaatia kuten muistakin veroista, vero katsotaan pakolliseksi menoksi sosiaalietuuksien m\xc3\xa4\xc3\xa4r\xc3\xa4\xc3\xa4 laskettaessa jne. _NEWLINE_Kunnallisverosta kohtuullisuusperusteilla vapautettu vapautuu automaattisesti my\xc3\xb6s kirkollisverosta._NEWLINE_Kirkkolain 15. luvun 3 \xc2\xa7:n mukaan kirkollisverosta voi anoa t\xc3\xa4ydellist\xc3\xa4 tai osittaista vapautusta evankelis-luterilaisen seurakunnan kirkkoneuvostolta. Vastaavasti ortodoksisen kirkon j\xc3\xa4sen voi anoa vapautusta seurakunnanneuvostolta._NEWLINE_Kirkollisveroprosentin vahvistaa evankelis-luterilaisilla kirkkovaltuusto ja ortodokseilla seurakunnanvaltuusto._NEWLINE_Kirkollisveroa maksoi vuonna 2013 yhteens\xc3\xa4 2,9 miljoonaa veronmaksajaa. Veron tuotto oli 916 miljoonaa euroa._NEWLINE_Valtion taloudellisen tutkimuskeskuksen selvityksen perusteella kirkollisveron nousu ei kuitenkaan n\xc3\xa4y eroamisina kirkosta. Eroakirkosta.fi-sivuston kautta eronneiden yleisin ilmoittama erosyy on kirkollisvero.\n_START_SECTION_\nYhteis\xc3\xb6t ja kirkolle maksettava vero\n_START_PARAGRAPH_\nYritykset maksoivat Suomessa kirkolle kymmenyksi\xc3\xa4 jo keskiajalta l\xc3\xa4htien. Myllyt, sahat, vuorikaivokset ja tehtaat osallistuivat paikallisseurakunnan papin palkkaukseen. _NEWLINE_Yrityksilt\xc3\xa4 perittiin kirkollisveroa vuoteen 1993 asti. Kirkko ja valtio -komitea esitti mietinn\xc3\xb6ss\xc3\xa4\xc3\xa4n vuonna 1977, ett\xc3\xa4 yhti\xc3\xb6iden ja muiden yhteis\xc3\xb6jen maksama kirkollisvero olisi jaettu eri uskonnollisten yhdys\xc2\xadkuntien kesken niiden j\xc3\xa4sen\xc2\xadm\xc3\xa4\xc3\xa4rien suhteessa. Uskonto\xc2\xadkuntiin kuulumattomien osuus olisi mennyt valtiolle._NEWLINE_Vuoden 1993 j\xc3\xa4lkeen erillinen yhteis\xc3\xb6jen ja yritysten kirkollisvero lopetettiin. Tilalle otettiin k\xc3\xa4ytt\xc3\xb6\xc3\xb6n yhteis\xc3\xb6vero, joka perit\xc3\xa4\xc3\xa4n mm. osakeyhti\xc3\xb6iden ja osuuskuntien tuloksesta. Yhteis\xc3\xb6veron tuotosta tilittiin osa evankelis-luterilaiselle ja ortodoksiselle kirkolle, tai oikeammin paikallisseurakunnille, valtiontukena. Osuuden suuruuteen ei vaikuttanut se, moniko yhteis\xc3\xb6n ty\xc3\xb6ntekij\xc3\xb6ist\xc3\xa4, j\xc3\xa4senist\xc3\xa4 tai omistajista kuului seurakuntaan. Osuus katsottiin korvaukseksi kirkon suorittamista yhteiskunnallisista palveluksista kuten hautaustoimesta, kirkonkirjojen pidosta (v\xc3\xa4est\xc3\xb6kirjanpito) ja historiallisten rakennusten yll\xc3\xa4pidosta (kulttuuriperinn\xc3\xb6n yll\xc3\xa4pito)._NEWLINE_Vuonna 2013 seurakuntien osuus yhteis\xc3\xb6veron tuotosta oli 2,35 prosenttia.  Rahasta 99,92 prosenttia sai Suomen evankelis-luterilainen kirkko ja 0,08 prosenttia ortodoksinen kirkko. Vuosina 2007-2012 tuotto-osuus vaihteli 95 ja 133 miljoonan euron v\xc3\xa4lill\xc3\xa4. Yhteis\xc3\xb6veron tuotto ei riitt\xc3\xa4nyt kattamaan yhteiskunnallisten palvelusten hoitamisesta koituneita kustannuksia vuonna 2012._NEWLINE_Seurakuntien saama yhteis\xc3\xb6vero-osuus poistui vuoden 2016 alusta. Se korvattiin valtion rahoituksella.'